Til: Årsmøtet til JF-P

Fra: Seksjonsstyret

Dato: 7. september 2018

**Sak 5 f: Honorarer og annen godtgjørelse**

Juristforbundet har hatt en lang praksis på ikke å betale honorarer til tillitsvalgte. Presidenten og visepresidenten er i så måte unntaket. De mottar henholdsvis ca. kr. 1,5 mill. og ca. kr. 75.000,- i året. Seksjonsstyret har drøftet spørsmålet om å innføre honorar i perioden, men Hovedstyret har motsatt seg det. Saken må derfor behandles på Årsmøtet, og eventuelt senere konfirmeres av Landsmøtet i november 2018.

I Juristforbundet opereres det med såkalt frikjøp av tillitsvalgte slik at man kan arbeide som tillitsvalgt i normal arbeidstid. Det er mange møter som skjer på dagtid, og hovedstyremøtene er heldagsmøter for de som må møte der.

Frikjøp innebærer at Juristforbundet dekker lønnen vedkommende har, gjerne direkte overfor arbeidsgiver. Den enkelte skal ikke i sum få høyere årsinntekt, men skal heller ikke tape penger for å fylle rollen som tillitsvalgt.

Seksjonsstyret har praktisert frikjøp i perioden 2016 til 2018. For tillitsvalgte som fakturerer timer for sin arbeidsgiver eller er næringsdrivende, får dekket inntil 6 timer pr. dag til benefiserte satser (f.t. kr. 1020,- + mva) for arbeid som skjer i normal arbeidstid fordelt med 3 timer på hver side av kl. 12. Det er satt et tak for hvor stor lønn man dekker overfor vedkommende arbeidsgiver. Denne type frikjøp er mer sjelden.

Hovedstyret er gjort kjent med ordningen som ble innført av seksjonsstyret. Seksjonsstyret ønsker nå at Årsmøtet, som seksjonens øverste organ, vedtar ordningen som skal gjelde fremover.

På denne bakgrunn foreslås følgende ordning hva angår honorar og annen godtgjørelse,

**Forslag til vedtak**:

**Honorarer:**

Seksjonsstyreleder:

Alt 1: kr. 250.000,- og skal være tilgjengelig på kontor i Juristenes Hus minst 1 dag i uken.

Alt 2: kr. 5.000,- pr. seksjonsstyremøte og hovedstyremøte. For det tilfelle seksjonsleder har forfall tilkommer beløpet møteleder/møtende vararepresentant

Seksjonsstyremedlemmer:

Styremøter kr. 3.000,- pr. møte vedkommende deltar på.

Styremøter over 2 dager regnes som 2 møter.

Seksjonsstyrevaramedlemmer:

Styremøter kr. 3.000,- pr. møte vedkommende deltar på.

Styremøter over 2 dager regnes som 2.

For alle andre tillitsvalgte/oppnevnte representanter under seksjon Privat fastsetter seksjonsstyret honorarer.

**Frikjøp**

Seksjonsstyret fastsetter regler for frikjøp av tillitsvalgt og oppnevnte under seksjonsstyret.

Frikjøp av seksjonsstyret besluttes av seksjonsstyret selv knyttet til konkrete oppgaver som må skje i normal arbeidstid (8-16) av et seksjonsstyremedlem (leder, medlem og vara). Beslutningen skal være konkret og ad hoc med en maksramme, og skal lede til konkrete produkter som gir medlemsnytte.

**Reise/kost/losji**

Dekkes etter felles regler for Juristforbundet.

For tillitsvalgte med mer enn 4 timers reise til og fra møtet, kompenseres det med kr. 1.000,- pr. møte. For reise mer enn 8 timer til og fra kompenseres det med kr. 2.000,- pr. møte.

---oo0oo---